ইস্ট-মোহন নেই, বাঙালি আবেগ আজ ডায়মন্ড হারবারের পাশে

স্পোর্টস ডেস্ক: ২৩ অগাস্ট, ২০২৫, শনিবার। আজকের দিনটা অদ্ভুত, অভূতপূর্ব। ফুটবল প্রেমী বাঙালির আবেগ মূলত ইস্টবেঙ্গল (East Bengal) এবং মোহনবাগানের (Mohun Bagan) মধ্যেই সীমাবদ্ধ। কিছু সংখ্যক আছেন যাঁরা মহামেডানের সমর্থক। কিন্তু আজ শনিবারের এক ফুটবল ম্যাচে এই তিন দলের কেউই নেই, তা সত্ত্বেও জড়িয়ে গিয়েছে বঙ্গজনতার আশা-আকাঙ্ক্ষা। আজ ডুরান্ড কাপ (Durand Cup 2025) ফাইনালে নর্থ-ইস্ট ইউনাইটেডের (North East UTD) বিরুদ্ধে রূপকথা রচনার লক্ষ্যে মাঠে নামবে ডায়মন্ড হারবার এফসি (Diamond Harbour FC)।

এবারের ডুরান্ডে ইতিমধ্যেই রূপকথা লিখে ফেলেছে কিবু ভিকুনার (Kibu Vikuna) দল। আজ মধুরেণ সমাপয়েৎ হোক, এটাই প্রার্থনা ফুটবল প্রেমী বাঙালির। সত্যিকারের ফুটবল প্রেমী হলে আজ ইস্টবেঙ্গল, মোহনবাগান, মহামেডান সমর্থক বলে কিছু থাকা উচিত নয়, আজ সবাই মিলে ডায়মন্ড হারবারের সমর্থক। যুবভারতী ক্রীড়াঙ্গনে গিয়ে আজ গলা ফাটানোর দিন, কাপ যেন বাংলার বাইরে না যায়।

আরও পড়ুন: বাদ পড়ার হতাশা থেকেই অবসরের সিদ্ধান্ত নেন অশ্বিন!

এই প্রথমবার ডুরান্ডে অংশগ্রহণের সুযোগ পেয়েছে ডায়মন্ড হারবার। গ্রুপ লিগে প্রথম দুই ম্যাচে জয়ের পর মোহনবাগানের বিরুদ্ধে বিরাট ব্যবধানে হারতে হয়েছিল। বিমর্ষ দলটাকে চাঙ্গা করেন টিমের কর্ণধার অভিষেক বন্দ্যোপাধ্যায়ের ‘পেপ টক’। তার পরেই কোয়ার্টার ফাইনালে জামশেদপুর এফসিকে তাদের ঘরের মাঠে ২-০ হারিয়ে দেন জোবি জাস্টিনরা।

চমকের তখনও বাকি ছিল। কলকাতা ডার্বি জেতা শক্তিশালী ইস্টবেঙ্গলকে খেলতে সেমিফাইনালে। লাল-হলুদ সমর্থকরা তো তখনই ট্রফির স্বপ্ন দেখতে শুরু করেছেন। নর্থ-ইস্টকে কীভাবে হারানো যায়, চলছিল তা নিয়ে আলোচনা। কিন্তু তারপর যা হল সেটা ইতিহাস। আরও বড় ইতিহাস হবে, আরও বড় রূপকথা হবে আজ, কাপটা বাংলাতেই থাকে।